Document ID: 32000D0316

Απόφαση της Επιτροπής
της 2ας Μαΐου 2000
για την περάτωση των διαδικασιών αντιντάμπινγκ όσον αφορά τις εισαγωγές πλαισίων ποδηλάτων καταγωγής Λαϊκής Δημοκρατίας της Κίνας και Ταϊβάν, περονών δικύκλων ποδηλάτων καταγωγής Λαϊκής Δημοκρατίας της Κίνας και Ταϊβάν και πλήρων τροχών δικύκλων ποδηλάτων καταγωγής Λαϊκής Δημοκρατίας της Κίνας καθώς και της ενδιάμεσης επανεξέτασης των μέτρων αντιντάμπινγκ για εφαρμογή κατ' επέκταση, μεταξύ άλλων, στις εισαγωγές πλαισίων ποδηλάτων, περονών δικύκλων ποδηλάτων και πλήρων τροχών δικύκλων ποδηλάτων καταγωγής Λαϊκής Δημοκρατίας της Κίνας
[κοινοποιηθείσα υπό τον αριθμό Ε(2000) 1010]
(2000/316/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμνπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 905/98(2), και ιδίως το άρθρο 9,
Μετά από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
A. ΔΙΑΔΙΚΑΣΙΑ
(1) Στις 21 Σεπτεμβρίου 1999 η Επιτροπή έλαβε καταγγελία σχετικά με το, κατά τους ισχυρισμούς, ζημιογόνο ντάμπινγκ που ασκείτο στις εισαγωγές πλαισίων ποδηλάτων καταγωγής Λαϊκής Δημοκρατίας της Κίνας και Ταϊβάν, περονών δικύκλων ποδηλάτων καταγωγής Λαϊκής Δημοκρατίας της Κίνας και πλήρων τροχών δικύκλων ποδηλάτων καταγωγής Λαϊκής Δημοκρατίας της Κίνας και Ταϊβάν.
(2) Την καταγγελία υπέβαλε η ευρωπαϊκή ένωση κατασκευαστών ποδηλάτων (European Bicycle Manufacturers Association - EBMA) εξ ονόματος κοινοτικών παραγωγών που αντιπροσωπεύουν σημαντικό ποσοστό του συνολικού κοινοτικού κλάδου παραγωγής πλαισίων ποδηλάτων, περονών δικύκλων ποδηλάτων και πλήρων τροχών δικύκλων ποδηλάτων, σύμφωνα με το άρθρο 4 παράγραφος 1 και το άρθρο 5 παράγραφος 4 του κανονισμού (ΕΚ) αριθ. 384/96 (εφεξής καλούμενος "βασικός κανονισμός").
(3) Η καταγγελία περιέχει εκ πρώτης όψεως αποδεικτικά στοιχεία όσον αφορά την πρακτική ντάμπινγκ και τη σημαντική ζημία από αυτή. Τα στοιχεία αυτά θεωρήθηκαν επαρκή για να δικαιολογήσουν την έναρξη τριών ξεχωριστών διαδικασιών αντιντάμπινγκ.
(4) Η Επιτροπή, μετά από διαβουλεύσεις, ξεκίνησε συνεπώς με δημοσίευση ανακοίνωσης στην Επίσημη Εφημερίδα των Ευρωπαϊκών Κοινοτήτων(3), διαδικασίες αντιντάμπινγκ σχετικά με τις εισαγωγές στην Κοινότητα πλαισίων ποδηλάτων που κατατάσσονται επί τους παρόντος στον κωδικό ΣΟ 8714 91 10 καταγωγής Λαϊκής Δημοκρατίας της Κίνας και Ταϊβάν, τις εισαγωγές περονών δικύκλων ποδηλάτων που κατατάσσονται επί του παρόντος στον κωδικό ΣΟ 8714 91 30 καταγωγής Λαϊκής Δημοκρατίας της Κίνας και Ταϊβάν και τις εισαγωγές πλήρων τροχών δικύκλων ποδηλάτων που κατατάσσονται επί του παρόντος στον κωδικό ΣΟ ex 8714 99 90 καταγωγής Λαϊκής Δημοκρατίας της Κίνας. Παράλληλα, η Επιτροπή αποφάσισε, σύμφωνα με το άρθρο 11 παράγραφος 3 του βασικού κανονισμού, την έναρξη ενδιάμεσης επανεξέτασης του κανονισμού (ΕΚ) αριθ. 71/97 του Συμβουλίου(4), βάσει του οποίου οι δασμοί, που επιβάλλονται από τον κανονισμό (ΕΟΚ) αριθ. 2474/93 του Συμβουλίου(5) στα δίκυκλα ποδήλατα καταγωγής Λαϊκής Δημοκρατίας της Κίνας, εφαρμόζονται επίσης στις εισαγωγές, μεταξύ άλλων, πλαισίων ποδηλάτων, περονών δικύκλων ποδηλάτων και πλήρων τροχών δικύκλων ποδηλάτων καταγωγής Λαϊκής Δημοκρατίας της Κίνας. Σκοπός της ενδιάμεσης επανεξέτασης ήταν να καταστεί δυνατή η τροποποίηση ή η ανάκληση των μέτρων επέκτασης στα άλλα προϊόντα, δεδομένων των συμπερασμάτων των ερευνών που είχαν αρχίσει ξεχωριστά για τα πλαίσια ποδηλάτων, τις περόνες δικύκλων ποδηλάτων και τους πλήρεις τροχούς δικύκλων ποδηλάτων.
(5) Η Επιτροπή ενημέρωσε επίσημα τους εξάγοντες παραγωγούς, τους εισαγωγείς και τις αντιπροσωπευτικές ενώσεις των εισαγωγέων και εξαγωγέων που είναι γνωστό ότι ενδιαφέρονται, τους αντιπροσώπους των χωρών εξαγωγής και τους καταγγέλλοντες κοινοτικούς παραγωγούς. Τα ενδιαφερόμενα μέρη είχαν τη δυνατότητα να εκφράσουν τη γνώμη τους γραπτώς και να ζητήσουν ακρόαση εντός της προθεσμίας που προεβλέπετο ανακοίνωση έναρξης της διαδικασίας.
B. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΤΕΡΜΑΤΙΣΜΟΣ ΤΗΣ ΔΙΑΔΙΚΑΣΙΑΣ
(6) Με φαξ της 24ης Ιανουαρίου 2000 προς την Επιτροπή, η EBMA απέσυρε επίσημα την καταγγελία της, αναφέροντας ότι ο λόγος της απόσυρσης ήταν η φθίνουσα στήριξη για τη διαδικασία εντός της ίδιας της EBMA.
(7) Σύμφωνα με το άρθρο 9 παράγραφος 1 του βασικού κανονισμού, μια διαδικασία είναι δυνατό να περατωθεί σε περίπτωση που αποσύρεται η καταγγελία, εκτός εάν ένας τέτοιος τερματισμός αντιτίθεται στο κοινοτικό συμφέρον.
(8) Η Επιτροπή θεώρησε ότι οι παρούσες διαδικασίες έπρεπε να περατωθούν δεδομένου ότι η έρευνα δεν έφερε στο φως στοιχεία που να δείχνουν ότι ένας τέτοιος τερματισμός θα αντιτίθετο στο κοινοτικό συμφέρον. Τα ενδιαφερόμενα μέρη ενημερώθηκαν σχετικά και τους εδόθη η ευκαιρία να υποβάλουν τα σχόλιά τους. Δεν ελήφθησαν σχόλια που να δείχνουν ότι η εν λόγω περάτωση θα αντιτίθετο στο κοινοτικό συμφέρον.
(9) Η Επιτροπή καταλήγει συνεπώς στο συμπέρασμα ότι οι διαδικασίες αντιντάμπινγκ όσον αφορά τις εισαγωγές στην Κοινότητα πλαισίων ποδηλάτων καταγωγής Λαϊκής Δημοκρατίας της Κίνας και Ταϊβάν, περονών δικύκλων ποδηλάτων και πλήρων τροχών δικύκλων ποδηλάτων καταγωγής Λαϊκής Δημοκρατίας της Κίνας, καθώς και η ενδιάμεση επανεξέταση των μέτρων αντιντάμπινγκ για εφαρμογή κατ' επέκταση στις εισαγωγές μεταξύ άλλων, πλαισίων ποδηλάτων, περονών δικύκλων ποδηλάτων και πλήρων τροχών δικύκλων ποδηλάτων καταγωγής Λαϊκής Δημοκρατίας της Κίνας πρέπει να περατωθούν χωρίς την επιβολή μέτρων αντιντάμπινγκ,
ΑΠΟΦΑΣΙΖΕΙ:
Άρθρο μόνο
Περατούνται οι διαδικασίες αντιντάμπινγκ όσον αφορά τις εισαγωγές πλαισίων ποδηλάτων που κατατάσσονται επί του παρόντος στον κωδικό ΣΟ 8714 91 10 καταγωγής Λαϊκής Δημοκρατίας της Κίνας και Ταϊβάν, περονών δικύκλων ποδηλάτων που κατατάσσονται επί του παρόντος στον κωδικό ΣΟ 8714 91 30, καταγωγής Λαϊκής Δημοκρατίας της Κίνας και Ταϊβάν, πλήρων τροχών δικύκλων ποδηλάτων που κατατάσσονται επί του παρόντος στον κωδικό ΣΟ ex 8714 99 90, καταγωγής Λαϊκής Δημοκρατίας της Κίνας, καθώς και η ενδιάμεση επανεξέταση των μέτρων αντιντάμπινγκ για εφαρμογή κατ' επέκταση στις εισαγωγές μεταξύ άλλων, πλαισίων ποδηλάτων, περονών δικύκλων ποδηλάτων και πλήρων τροχών δικύκλων ποδηλάτων καταγωγής Λαϊκής Δημοκρατίας της Κίνας.
Βρυξέλλες, 2 Μαΐου 2000.

Labels: 18
4
8
1